**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO PAVELDIMO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūlome atleisti savivaldybės biudžeto sąskaita G. V., asmens kodas *(duomenys neskelbtini)*, ir L. V., asmens kodas *(duomenys neskelbtini)*, nuo paveldimo turto mokesčio mokėjimo už paveldėtą teisę į turtinės ir neturtinės žalos atlyginimą.

Teikiamo sprendimo projekto tikslas ir uždaviniai – atleisti mažamečius asmenis nuo paveldimo turto mokesčio mokėjimo, užtikrinant jų teisę į testamentu paveldėtas nusikaltimu padarytos žalos kompensacijas ir išlaidų atlyginimą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – gauti įstatyminių nepilnamečių asmenų globėjų prašymai atleisti G. V. ir L. V. nuo paveldimo turto mokesčio mokėjimo.

2011 m. buvo nužudyta G. V. ir L. V. biologinė motina. Klaipėdos apygardos teismo 2013 m. nuosprendžiu nužudytosios senelei iš nusikaltėlio buvo priteista turtinė ir neturtinė žala. Žalos atlyginimą nužudytosios senelė testamentu lygiomis dalimis paliko savo provaikaičiams G. V. ir L. V., kurie vadovaujantis LR paveldimo turto mokesčio įstatymo nuostatomis privalo mokėti paveldimo turto mokestį. Šis mokestis turi būti sumokamas iki paveldėjimo teisės liudijimo išdavimo.

Atsižvelgiant į tai, kad nepilnamečiai asmenys paveldėjo ne realų turtą, o tik teisę į žalos atlyginimą, įvertinus kaltininko minimalias galimybes atlyginti žalą įkalinimo metu, kurio terminas baigsis tik 2027 m., siūloma atleisti G. V. ir L. V. nuo paveldimo turto mokesčio mokėjimo.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos paveldimo turto mokesčio įstatymo 7 straipsnio 3 dalies nuostatomis, suteikiančiomis savivaldybės tarybai teisę atleisti nuo mokesčio mokėjimo.

**3. Kokių rezultatų laukiama.**

Priimtas sprendimas atleisti mažamečius asmenis nuo paveldimo turto mokesčio mokėjimo, užtikrinant jų teisę į testamentu paveldėtas nusikaltimu padarytos žalos kompensacijas ir išlaidų atlyginimą.

**4. Sprendimo projekto rengimo metu gauti specialistų vertinimai.**

Sprendimo projektą parengė Finansų ir turto departamento Mokesčių skyrius. Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Paveldimo turto mokestis apskaičiuojamas pagal notarams pateiktus paveldimo turto įvertinimo duomenis. Pagal VMI išduotas Paveldimo turto apmokestinamosios vertės pažymas:

1. G. V. privalomas sumokėti paveldimo turto mokestis už paveldėtą ½ dalį likusių išieškotinų sumų pagal vykdomąsias bylas Nr. 0172/13/00817, Nr. 0172/13/00818 ir Nr. 0172/13/00816 sudaro 147 Eur;
2. L. V. privalomas sumokėti paveldimo turto mokestis už paveldėtą ½ dalį likusių išieškotinų sumų pagal vykdomąsias bylas Nr. 0172/13/00817, Nr. 0172/13/00818 ir Nr. 0172/13/00816 sudaro 147 Eur.

**6. Lėšų poreikis sprendimo įgyvendinimui.**

Pagal šį tarybos sprendimą dėl asmenims suteiktų paveldimo turto mokesčio lengvatų Klaipėdos miesto savivaldybė į biudžetą negautų 294 Eur mokestinių pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – užtikrinta nepilnamečių asmenų teisė į testamentu paveldėtas nusikaltimu padarytos žalos kompensacijas ir išlaidų atlyginimą. Neigiamos pasekmės nurodytos šio aiškinamojo rašto 6 dalyje.

Mokesčių skyriaus vedėja Kristina Petraitienė